Soomes Helsingis algab kolmapäeval kell 18 Helsingi Soome Klubis rahvuslik õhtu Muhu saare muusikute saatel. Üritus korraldatakse koostöös Eesti Seltside Liidu, Tuglase Seltsi ja Eesti Instituudi esindajatega. Neljapäeval kell 22 esinevad Pressiklubis Koit Toome ja Petri Laaksonen, õhtu korraldajaks on Helsingi Eesti Selts, teatas välisministeeriumi pressiesindaja BNS-ile.
Teisipäeval oli Helsingi Temppeliaukio kirikus aastapäevale pühendatud kontsert, kus esinesid Andres Uibo orelil, Ain Varts kitarril ja Jüri Leiten trompetil.
Moskvas esines 18. veebruaril konservatooriumi suures saalis Venemaa Riiklik Akadeemiline Sümfooniaorkester ERSO peadirigendi Arvo Volmeri juhatamisel. 21. veebruaril toimus Moskvas kinomajas ja 22. veebruaril kinomuuseumis Eesti filmide õhtu, kus näidati Eesti lühi-, dokumentaal- ja multifilme.
Teisipäeval avati Moskvas Venemaa Riiklikus Raamatukogus ka eesti raamatu näitus "Eesti aastatuhande vahetusel". Näitusel väljapandud raamatud on Eesti Moskva Suursaatkonna kingitus Venemaa Riiklikule Raamatukogule.
Reedel leiab Moskva klubis Kivisild (Kamennõi Most) aset saatkonna organiseeritud Eesti õhtu diplomaatilisele korpusele, mille eesmärgiks on tutvustada Eesti seltskonnakombeid. Eesti õhtul esineb Väikeste Lõõtspillide Ühing.
Peterburis algab neljapäeval kell 12 Püha Katariina kirikus jumalateenistus, pärast teenistust laulab Püha Miikaeli poistekoor Tallinnast.
Ukraina pealinnas Kiievis esineb Õpetajate Majas neljapäeval Eesti suursaadiku Tiit Naberi vastuvõtul kitarrist Tiit Peterson. Kopenhaagenis ja Oslos esineb Heiki Mätliku, Arvo Leiburi ja Terje Terasmaa trio viiulil, kitarril ja vibrafonil.
Inglismaal tähistati peale neljapäevase vastuvõtu Londonis vabariigi aastapäeva juba 19. veebruaril Leicesteri Eesti majas ning 20. veebruaril jumalateenistusega Londonis. Pühapäeval peetakse aastapäeva Bradfordi Eesti majas.
Valgevene pealinnas Minskis esinevad kolmapäeval ja neljapäeval rahvatantsu ja -muusikakollektiiv Kajakas ja rahvatantsuansambel Kuljus. Kontserdid korraldatakse koostöös Eesti Seltsiga Valgevenes. Samuti toimub kohalikus rahvusraamatukogus eesti kirjanduse näitus, kus Eesti Selts eksponeerib ka kohalike eestlaste valmistatud käsitööd.
Prantsusmaa pealinnas Pariisis oli teisipäeval saatkonna korraldatud kontsert-vastuvõtt. Samal õhtul esines Eesti Filharmoonia Kammerkoor Tõnu Kaljuste juhatusel Temple de Billette'i kirikus.
Kolmapäeval esitletakse Rein Raamatu dokumentaalfilmi "Maire Männik - 54, rue de la Montparnasse" ning reedel annab suursaadik Ruth Lausma Pariisi Põhjamaade raamatukogu Bibliotheque Nordique direktrissile Hedvig Vincenot'le üle kogu eestikeelseid raamatuid.
Läti pealinnas Riias on Eesti saatkonna ruumides avatud Eesti Rahvusraamatukogu rändnäitus "Liivimaa vanad kaardid". Läti Rahvusraamatukogus on alates 16. veebruarist avatud Eesti Rahvusraamatukogu näitus "Uus elu" Eduard Viiralti tööde restaureerimisprotsessist.
Leedu pealinnas Vilniuse saatkonnas esineb neljapäeval vastuvõtul noor tenor Juhan Hannes Tralla. Reedel korraldab saatkond kohalikule eestlaskonnale ja Vilniuses viibivatele Eesti äriinimestele peoõhtu.
Rootsi pealinna Stockholmi Eesti koolis on neljapäeval aktus ning Eesti Vabariigi aastapäevale pühendatud oikumeeniline jumalateenistus on Stockholmi Jakobi kirikus. 27. veebruaril toimub Stockholmi Kontserthoones Eesti Vabariigi aastapäeva kontsert-aktus, kus pidupäevakõnega esineb teiste hulgas riigisekretär Aino Lepik.